CELEX: 52022PC0205
Language: el
Date: 2022-05-16
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 (InvestEU)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.5.2022
            COM(2022) 205 final
            2022/0150(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 (InvestEU)
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής του ΕΟΧ σε σχέση με την προβλεπόμενη έκδοση της απόφασης της Μεικτής Επιτροπής του ΕΟΧ για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και του πρωτοκόλλου 32, σχετικά με τις χρηματοδοτικές διαδικασίες για την εφαρμογή του άρθρου 82
            
            
               2.Πλαίσιο της πρότασης
            
            
               2.1.Η συμφωνία ΕΟΧ
            
            
               Η συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ) εξασφαλίζει ίσα δικαιώματα και υποχρεώσεις στο πλαίσιο της εσωτερικής αγοράς για τους πολίτες και τους οικονομικούς φορείς στον ΕΟΧ. Προβλέπει την ενσωμάτωση της νομοθεσίας της ΕΕ που καλύπτει τις τέσσερις ελευθερίες και στα 30 κράτη μέλη του ΕΟΧ, τα οποία αποτελούνται από τα κράτη μέλη της ΕΕ, τη Νορβηγία, την Ισλανδία και το Λιχτενστάιν. Επιπλέον, η συμφωνία ΕΟΧ καλύπτει τη συνεργασία σε άλλους σημαντικούς τομείς όπως οι τομείς της έρευνας και της ανάπτυξης, της εκπαίδευσης, της κοινωνικής πολιτικής, του περιβάλλοντος, της προστασίας του καταναλωτή, του τουρισμού και του πολιτισμού, οι οποίοι, συλλογικά, είναι γνωστοί ως «συνοδευτικές και οριζόντιες» πολιτικές. Η συμφωνία άρχισε να ισχύει την 1η Ιανουαρίου 1994. Η Ευρωπαϊκή Ένωση, με τα κράτη μέλη της, είναι συμβαλλόμενο μέρος της συμφωνίας. 
            
            
               2.2.Η Μεικτή Επιτροπή του ΕΟΧ
            
            
               Η Μεικτή Επιτροπή του ΕΟΧ είναι αρμόδια για τη διαχείριση της συμφωνίας ΕΟΧ. Αποτελεί φόρουμ για την ανταλλαγή απόψεων σχετικά με τη λειτουργία της συμφωνίας ΕΟΧ. Οι αποφάσεις της λαμβάνονται με συναίνεση.  
            
            
               2.3.Η προς έκδοση πράξη της Μεικτής Επιτροπής του ΕΟΧ
            
            
               Η Μεικτή Επιτροπή του ΕΟΧ αναμένεται να εκδώσει την απόφαση της Μεικτής Επιτροπής του ΕΟΧ (στο εξής: προς έκδοση πράξη) για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και του πρωτοκόλλου 32, σχετικά με τις χρηματοδοτικές διαδικασίες για την εφαρμογή του άρθρου 82.
            
            
               Σκοπός της προς έκδοση πράξης είναι να επεκταθεί η συνεργασία των συμβαλλόμενων μερών της συμφωνίας ΕΟΧ ώστε να συμπεριληφθεί η συμμετοχή των κρατών ΕΟΧ-ΕΖΕΣ στο πρόγραμμα InvestEU. Ως εκ τούτου, ο κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017
                  1
                θα ενσωματωθεί στη συμφωνία ΕΟΧ.
            
            
               
                  Δεδομένου ότι το Λιχτενστάιν δεν εξέφρασε ενδιαφέρον να συμμετάσχει στο πρόγραμμα InvestEU, το σχέδιο απόφασης της Μεικτής Επιτροπής του ΕΟΧ αφορά μόνο τη Νορβηγία και την Ισλανδία. Τα κράτη ΕΟΧ-ΕΖΕΣ επέλεξαν επίσης να μην συμμετάσχουν στον συμβουλευτικό κόμβο InvestEU και μπορούν να επιλέξουν να συμμετάσχουν σε ένα ή περισσότερα χρηματοπιστωτικά προϊόντα στο πλαίσιο της συνιστώσας για την ΕΕ του ταμείου InvestEU. Για να καταστεί δυνατή η επαρκής χρηματοδοτική συνεισφορά των κρατών ΕΟΧ-ΕΖΕΣ, η εν λόγω συνεισφορά βασίζεται στο προφίλ κινδύνου των χρηματοπιστωτικών προϊόντων στα οποία επιλέγουν να συμμετάσχουν. Η συνεισφορά των κρατών ΕΟΧ-ΕΖΕΣ αυξάνει την εγγύηση της ΕΕ.
               
            
            
               Για τους σκοπούς του υπολογισμού της χρηματοδοτικής συνεισφοράς των κρατών ΕΟΧ-ΕΖΕΣ στο ταμείο InvestEU, ο συντελεστής αναλογικότητας, όπως ορίζεται στο άρθρο 82 παράγραφος 1 της συμφωνίας ΕΟΧ για τις γραμμές του προϋπολογισμού, ενδέχεται να μην αντικατοπτρίζει με ακρίβεια το μερίδιο της συμμετοχής στο ταμείο InvestEU μέσω των σχετικών χρηματοπιστωτικών προϊόντων. Ως εκ τούτου, σύμφωνα με το άρθρο 8 του πρωτοκόλλου 32, τα κράτη της ΕΖΕΣ συνάπτουν συμφωνίες συνεισφοράς με την ΕΕ, εκπροσωπούμενη από την Επιτροπή. Λαμβανομένης υπόψη της χρηματοδοτικής συνεισφοράς που πραγματοποιείται μέσω των επιλεγέντων χρηματοδοτικών προϊόντων, πρέπει να εναπόκειται στις συμφωνίες συνεισφοράς να καθορίζουν τα ποσά της χρηματοδοτικής συνεισφοράς των κρατών της ΕΖΕΣ στην εγγύηση της ΕΕ, να καθορίζουν τους όρους και τις προϋποθέσεις για τη χρήση της εν λόγω συνεισφοράς, να καθορίζουν τη συχνότητα και τα ποσά της καταβολής της συνεισφοράς και να θεσπίζουν κανόνες για την επιστροφή των αχρησιμοποίητων κεφαλαίων και εσόδων στα κράτη της ΕΖΕΣ. 
            
            
               Σύμφωνα με τη δημοσιονομική πολιτική της ΕΕ, η συμμετοχή σε δραστηριότητες της ΕΕ είναι εφικτή μόνον εφόσον έχει καταβληθεί η αντίστοιχη οικονομική συνεισφορά. Ωστόσο, η πληρωμή μπορεί να πραγματοποιηθεί μόλις εγκριθεί το παρόν σχέδιο απόφασης του Συμβουλίου και μόλις υποβληθεί στα κράτη ΕΟΧ-ΕΖΕΣ η επακόλουθη πρόσκληση της ΕΕ για καταβολή συνεισφορών, η οποία καταρτίζεται από την Ευρωπαϊκή Επιτροπή.
            
            
               Ως εκ τούτου, προκειμένου να καλυφθεί το διάστημα που μεσολαβεί μεταξύ της 1ης Ιανουαρίου 2022 και της παραλαβής της αντίστοιχης πληρωμής, το σχέδιο απόφασης της Μεικτής Επιτροπής ισχύει επίσης αναδρομικά από την 1η Ιανουαρίου 2022. Η αναδρομική ισχύς δεν θίγει τα δικαιώματα και τις υποχρεώσεις των ενδιαφερομένων και τηρεί την αρχή της δικαιολογημένης εμπιστοσύνης.
            
            
               
                  Η προς έκδοση πράξη θα καταστεί δεσμευτική για τα μέρη σύμφωνα με τα άρθρα 103 και 104 της συμφωνίας ΕΟΧ.
               
            
            
               3.Θέση που πρέπει να ληφθεί εξ ονόματος της Ένωσης
            
            
               Η Επιτροπή υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να την παρουσιάσει στη Μεικτή Επιτροπή του ΕΟΧ το συντομότερο δυνατό.
            
            
               Το περιεχόμενο και η φύση του σχεδίου της επισυναπτόμενης απόφασης της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του άρθρου 1 παράγραφος 3 του κανονισμού (ΕΚ) αριθ. 2894/94 του Συμβουλίου. Συνεπώς, η θέση της Ένωσης καθορίζεται από το Συμβούλιο. 
            
         
         
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
               4.1.2.Εφαρμογή στην προκειμένη περίπτωση
            
            
               Η Μεικτή Επιτροπή του ΕΟΧ είναι όργανο που έχει συσταθεί με βάση συμφωνία, και συγκεκριμένα τη συμφωνία ΕΟΧ. Η πράξη την οποία καλείται να εγκρίνει η Μεικτή Επιτροπή του ΕΟΧ είναι πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου, σύμφωνα με τα άρθρα 103 και 104 της συμφωνίας ΕΟΧ. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας ΕΟΧ. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ σε συνδυασμό με το άρθρο 1 παράγραφος 3 του κανονισμού αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               Σε περίπτωση που η προς έκδοση πράξη επιδιώκει συγχρόνως πολλούς στόχους ή έχει πολλές συνιστώσες οι οποίοι/-ες συνδέονται άρρηκτα μεταξύ τους, χωρίς ο ένας / η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Η ουσιαστική νομική βάση της προτεινόμενης απόφασης αντιστοιχεί στην ουσιαστική νομική βάση της νομικής πράξης την οποία ενσωματώνει στη συμφωνία ΕΟΧ. 
            
            
               Το «πρόγραμμα InvestEU» βασίζεται στους τίτλους «Βιομηχανία» και «Οικονομική, κοινωνική και εδαφική συνοχή» της ΣΛΕΕ (άρθρο 173 και άρθρο 175 τρίτο εδάφιο).
            
            
               Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: Άρθρο 173 και άρθρο 175 τρίτο εδάφιο της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 173 και το άρθρο 175 τρίτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ και το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο.
            
            
               5.Δημοσιονομικές επιπτώσεις
            
            
               
                  Η Νορβηγία και η Ισλανδία συνεισφέρουν οικονομικά στον προϋπολογισμό της Ένωσης. Το ακριβές ποσό θα καθοριστεί σύμφωνα με τις διατάξεις της συμφωνίας ΕΟΧ, μόλις εγκριθεί το παρόν σχέδιο απόφασης του Συμβουλίου. 
               
            
         
         
            
               6.Δημοσίευση της προς έκδοση πράξης
            
            
               Δεδομένου ότι η πράξη της Μεικτής Επιτροπής του EΟΧ θα τροποποιήσει το πρωτόκολλο 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και το πρωτόκολλο 32, σχετικά με τις χρηματοδοτικές διαδικασίες για την εφαρμογή του άρθρου 82, ενδείκνυται να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2022/0150 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 
                  
                  (InvestEU)
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 173 και το άρθρο 175 τρίτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για τον Ευρωπαϊκό Οικονομικό Χώρο
                  4
                (στο εξής: συμφωνία ΕΟΧ) άρχισε να ισχύει την 1η Ιανουαρίου 1994. 
            
            
               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ δύναται να αποφασίσει να τροποποιήσει, μεταξύ άλλων, το πρωτόκολλο 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και το πρωτόκολλο 32, σχετικά με τις χρηματοδοτικές διαδικασίες για την εφαρμογή του άρθρου 82.
            
            
               (3)Ο κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου
                  5
                πρέπει να ενσωματωθεί στη συμφωνία ΕΟΧ.
            
            
               (4)Επομένως, το πρωτόκολλο 31 (σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών) και το πρωτόκολλο 32 (σχετικά με τις χρηματοδοτικές διαδικασίες για την εφαρμογή του άρθρου 82) της συμφωνίας ΕΟΧ θα πρέπει να τροποποιηθούν αναλόγως.
            
            
               (5)Η θέση της Ένωσης στη Μεικτή Επιτροπή του ΕΟΧ θα πρέπει να βασιστεί στο σχέδιο απόφασης της Μεικτής Επιτροπής του ΕΟΧ που περιλαμβάνεται στο παράρτημα της παρούσας απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στη Μεικτή Επιτροπή του ΕΟΧ όσον αφορά την προτεινόμενη τροποποίηση του πρωτοκόλλου 31 (σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών) και του πρωτοκόλλου 32 (σχετικά με τις χρηματοδοτικές διαδικασίες για την εφαρμογή του άρθρου 82) της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
            
         
         
            
               Άρθρο 2
            
            
               Η παρούσα απόφαση αρχίζει να ισχύει από την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 107 της 26.3.2021, σ. 30-89.
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (3)
                  
                        ΕΕ L 305 της 30.11.1994, σ. 6-8.
               
               
                  
                     (4)
                  
                        ΕΕ L 1 της 3.1.1994, σ. 3. 
               
               
                  
                     (5)
                  
                        Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30-89.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.5.2022
            COM(2022) 205 final
            
            ΠΑΡΑΡΤΗΜΑ
            της
            πρότασης για απόφαση του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, και του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 (InvestEU)
            
               
         
         
            
               ΠΑΡΑΡΤΗΜΑ 
            
            
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
            
            
               αριθ. [...]
            
            
               της [...]
            
            
               για την τροποποίηση του πρωτοκόλλου 31 (συνεργασία σε ειδικούς τομείς εκτός του πλαισίου των τεσσάρων ελευθεριών) και του πρωτοκόλλου 32 (χρηματοδοτικές διαδικασίες για την εφαρμογή του άρθρου 82) της συμφωνίας ΕΟΧ
            
            
               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
            
            
               Έχοντας υπόψη τη συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ), και ιδίως τα άρθρα 86 και 98,
            
            
               Εκτιμώντας τα ακόλουθα:
            
            
               (1)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ προκειμένου να συμπεριληφθεί ο κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017
                  1
               .
            
            
               (2)Σύμφωνα με το άρθρο 5 του κανονισμού (ΕΕ) 2021/523, οι συνεισφορές στην εγγύηση της ΕΕ από τα κράτη της ΕΖΕΣ επιτρέπονται, για τους σκοπούς της συμμετοχής σε ορισμένα χρηματοπιστωτικά προϊόντα στο πλαίσιο της συνιστώσας ΕΕ του ταμείου InvestEU. Οι συνεισφορές των κρατών της ΕΖΕΣ στην τροφοδότηση της εγγύησης της ΕΕ μπορούν να συνοδεύονται από αντεγγύηση που καλύπτει την αντίστοιχη ενδεχόμενη υποχρέωση σε σχέση με την εγγύηση της ΕΕ. Εναλλακτικά, τα κράτη αυτά μπορούν επίσης να παρέχουν την πλήρη συνεισφορά στο ταμείο InvestEU σε μετρητά.
            
            
               (3)Οι όροι συμμετοχής των κρατών της ΕΖΕΣ και των οικείων θεσμικών οργάνων, επιχειρήσεων, οργανισμών και υπηκόων σε προγράμματα της Ευρωπαϊκής Ένωσης καθορίζονται στη συμφωνία ΕΟΧ, και ιδίως στο άρθρο 81.
            
            
               (4)Βάσει του κανονισμού (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19
                  2
                διατίθενται πρόσθετα εξωτερικά έσοδα για ειδικό προορισμό στο πρόγραμμα InvestEU που έχει θεσπιστεί σύμφωνα με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου. Είναι σκόπιμο να διευκρινιστεί στο πρωτόκολλο 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας ΕΟΧ ότι, για τον υπολογισμό των χρηματοδοτικών συνεισφορών των κρατών της ΕΖΕΣ στο πρόγραμμα InvestEU, η βάση υπολογισμού θα πρέπει να αυξηθεί με πιστώσεις που αντιστοιχούν σε εξωτερικά έσοδα για ειδικό προορισμό, σύμφωνα με το άρθρο 3 παράγραφος 1 του κανονισμού (ΕΕ) 2020/2094 του Συμβουλίου, σε σχέση με τη συμμετοχή τους στο εν λόγω πρόγραμμα.
            
            
               (5)Συνεπώς, τα πρωτόκολλα 31 και 32 της συμφωνίας ΕΟΧ θα πρέπει να τροποποιηθούν αναλόγως, ώστε να καταστεί δυνατή η επέκταση της εν λόγω συνεργασίας από την 1η Ιανουαρίου 2022,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Μετά το άρθρο 19 (Άμβλυνση των οικονομικών και κοινωνικών ανισοτήτων) του πρωτοκόλλου 31 της συμφωνίας ΕΟΧ προστίθεται το ακόλουθο άρθρο:
            
            
               «Άρθρο 20
            
            
               Βελτίωση της ανταγωνιστικότητας και της κοινωνικοοικονομικής σύγκλισης και συνοχής στο πλαίσιο του προγράμματος InvestEU
            
            
               1.Από την 1η Ιανουαρίου 2022, τα κράτη της ΕΖΕΣ συμμετέχουν στις δραστηριότητες που ενδέχεται να προκύψουν από την ακόλουθη πράξη της Ένωσης:
            
         
         
            
               -32021 R 0523: Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
            
            
               2.Τα κράτη της ΕΖΕΣ δεν συμμετέχουν στον συμβουλευτικό κόμβο InvestEU.
            
            
               3.Τα κράτη της ΕΖΕΣ μπορούν να επιλέξουν να συμμετάσχουν σε ένα ή περισσότερα χρηματοπιστωτικά προϊόντα στο πλαίσιο της συνιστώσας ΕΕ του ταμείου InvestEU. Η συνεισφορά των κρατών της ΕΖΕΣ βασίζεται στο προφίλ κινδύνου των χρηματοπιστωτικών προϊόντων στα οποία επιλέγουν να συμμετάσχουν. Η συνεισφορά των κρατών της ΕΖΕΣ αυξάνει την εγγύηση της ΕΕ. 
            
            
               4.Για τον υπολογισμό της χρηματοδοτικής συνεισφοράς των κρατών της ΕΖΕΣ στο ταμείο InvestEU, δεν εφαρμόζεται ο συντελεστής αναλογικότητας, όπως ορίζεται στο άρθρο 82 παράγραφος 1 της συμφωνίας ΕΟΧ για τις γραμμές του προϋπολογισμού. Σύμφωνα με το άρθρο 8 του πρωτοκόλλου 32, τα κράτη της ΕΖΕΣ συνάπτουν συμφωνίες συνεισφοράς με την ΕΕ, η οποία εκπροσωπείται από την Επιτροπή. Οι συμφωνίες συνεισφοράς καθορίζουν τα ποσά της χρηματοδοτικής συνεισφοράς των κρατών της ΕΖΕΣ στην εγγύηση της ΕΕ, καθορίζουν τους όρους και τις προϋποθέσεις για τη χρήση της εν λόγω συνεισφοράς, καθορίζουν τη συχνότητα και τα ποσά της καταβολής της συνεισφοράς και θεσπίζουν κανόνες για την επιστροφή των αχρησιμοποίητων κεφαλαίων και εσόδων στα κράτη της ΕΖΕΣ. 
            
            
               5.Όταν η συνεισφορά των κρατών της ΕΖΕΣ στην εγγύηση της ΕΕ δεν παρέχει ολόκληρη την τροφοδότηση σε μετρητά, δηλαδή η τροφοδότηση ορίζεται σε λιγότερο από 100 %, τα κράτη της ΕΖΕΣ δεσμεύονται να καλύψουν την αντίστοιχη ενδεχόμενη υποχρέωση μέσω ανέκκλητης, άνευ όρων και εκτελεστής κατόπιν αιτήσεως αντεγγύησης. Η αντεγγύηση παρέχεται ταυτόχρονα με την υπογραφή συμφωνίας συνεισφοράς.  
            
            
               6.Το Λιχτενστάιν απαλλάσσεται από τη συμμετοχή και τη χρηματοδοτική συνεισφορά στο πρόγραμμα αυτό.».
            
            
               Άρθρο 2
            
            
               Το κείμενο του άρθρου 1 παράγραφος 10 του πρωτοκόλλου 32 της συμφωνίας για τον ΕΟΧ αντικαθίσταται από το ακόλουθο κείμενο: 
            
            
               «10. Για τον υπολογισμό της επιχειρησιακής συνεισφοράς σύμφωνα με το άρθρο 82 στοιχεία α) και β) της συμφωνίας ΕΟΧ, οι πιστώσεις ανάληψης υποχρεώσεων και οι πιστώσεις πληρωμών που εγγράφονται στον προϋπολογισμό της Ένωσης που έχει εγκριθεί οριστικά για τα προβλεπόμενα έτη για τη χρηματοδότηση του προγράμματος «Ορίζων Ευρώπη» (που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου), του προγράμματος InvestEU (που θεσπίστηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου) και του μηχανισμού πολιτικής προστασίας της Ένωσης (που διέπεται από την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου), αυξάνονται κατά τις πιστώσεις που αντιστοιχούν στα εξωτερικά έσοδα για ειδικό προορισμό που διατίθενται για τις εν λόγω δραστηριότητες δυνάμει του άρθρου 3 παράγραφος 1 του κανονισμού (ΕΕ) 2020/2094 του Συμβουλίου της 14ης Δεκεμβρίου 2020 σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19
                  3
               .»                                                   
            
            
               Άρθρο 3
            
            
               Η παρούσα απόφαση αρχίζει να ισχύει την επομένη της τελευταίας κοινοποίησης δυνάμει του άρθρου 103 παράγραφος 1 της συμφωνίας ΕΟΧ
                  4*.
            
            
               Εφαρμόζεται από την 1η Ιανουαρίου 2022.
            
            
               Άρθρο 4
            
            
               Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.
            
            
               Βρυξέλλες, […].
            
            
                  Για τη Μεικτή Επιτροπή του ΕΟΧ
            
            
                  Ο Πρόεδρος
            
            
                  [...]
            
            
            
         
         
            
                  Οι Γραμματείς
            
            
                  της Μεικτής Επιτροπής του ΕΟΧ
            
            
                  [...]
            
            
         
         
            
                  
                     (1)
                  
                        ΕΕ L 107 της 26.3.2021, σ. 30.
               
               
                  
                     (2)
                  
                        ΕΕ L 433I της 22.12.2020, σ. 23.
               
               
                  
                     (3)
                  
                        ΕΕ L 433I της 22.12.2020, σ. 23.
               
               
                  
                     (4)
                  *
                        [Δεν έχουν αναφερθεί συνταγματικές απαιτήσεις.]  [Έχουν αναφερθεί συνταγματικές απαιτήσεις.]